Mária Miadoková

Lupienky rozvial vietor

Ukážka z elektronickej knihy

formát EPUB

2. zbierka básní pre deti,

(básní 36)

Jazyková úprava: Marta GARAJOVÁ

Ilustrácie: Renáta PETRINCOVÁ-PAVLOVIČOVÁ

Technická spolupráca: Iveta ADAMCOVÁ

Elena PÚCHYOVÁ

Prvé vydanie r. 2014

Tvorba r. 2009

E-kniha

S láskou v srdci venujem knihu mojim malým

pravnúčikom Patrikovi a Adriankovi, ako aj

všetkým deťom, ktoré si v nej nájdu záľubu.

Marienka

TO JE ASI FANTÁZIA

To je asi fantázia,

čo sa do snov usadila.

Otvorila básniam dvere

zve vás deti na veselie.

Možnože aj do rozprávky

pootvára v knižke stránky,

potom už len hola, la,

pohoda sa začala.

Prečítame, precítime,

niečo nové uvidíme,

spoznáme aj také taje,

ktoré spolu rozlúskame.

NEŽNÁ DETSKÁ DUŠA

Nežná detská duša

čistučká sťa voda,

v nej sa nám zrkadlí

nádherná sloboda.

Vníma, verí, túži,

sny z rozprávok zbiera,

do detských pesničiek

si ich preosieva.

Len spievaj a snívaj,

ži v lesklej nádhere,

otvor si knižôčku,

zaťukaj na dvere.

Básničky, rozprávky,

sú vždy tu pre teba –

mamička prečíta,

viac na dnes netreba.

LUPIENKY ROZVIAL VIETOR

Lupienky rozvial vietor po lese,

kdeže ich mravček zrána odnesie?

Stavia si domček na medzi,

kde počas dažďa z hory pobeží?

Aj lastovička hniezdo stelie,

lepí doň pierko, čo sa belie.

Hnetie si, miesi, stavia dom,

veď budú bývať deti v ňom.

Zvieratká denne nory budujú,

do nich si deti svoje sťahujú.

V úkryte bude teplo, bezpečne,

šepká im hora tíško, srdečne.

Vodu zas brázdi mladý rak,

korene strihá šikmo naopak.

Hľadá si miesto pri strome,

pracuje tvrdo na dome.

Všetky vtáky, plazy, zver,

zvolili svoj vlastný smer.

Prišlo jaro, spieva zem,

každé plní si svoj sen.

PRIŠLA VZÁCNA CHVÍĽA

Mamka moja milá,

prišla vzácna chvíľa.

Bocian dostal inštrukcie,

že chceš len mňa a nič iné!

Tak som tu, tvoj drobček malý,

anjelik mi meno dali.

Dostal som sa k tebe skôr,

ako zaznel vtáčí chór.

Tvoje ruky lásku dajú,

mäkučko ma objímajú,

stelú k nohám istotu,

vždy keď máš aj robotu.

Som kvietoček v jemnom rúchu,

rozvíjam sa do rozpuku,

viem, že moja láska dnes,

bude silné puto pliesť.

My sme spolu, ty a ja,

šťastní, že sme už dvaja.

Ruka v ruke v každom čase

prežijeme chvíľky krásne.

Až narastiem budem chlap, Hurá, hurá, hola, hola,

lásku svoju chcem ti dať, ja som tvoj a ty si moja.

poďakovať za šťastie, Mamulienka mám ťa rád,

ktoré s nami porastie. budem vždy tvoj kamarát...

POSTIEĽKA

Postieľka ma večer volá,

poď maličký, poď do kola.

Spinkať treba, veď to vieš,

tomu sa dnes nevyhneš.

Sníček príde potichúčky,

rozprávočky podá z rúčky,

urobí len hola, hej,

trpaslík hneď vyjde z nej.

Prejdete sa do krajiny,

kde sú z dúhy samé divy,

modré nebo, zlaté hviezdy,

sova múdra v strome hniezdi.

Všade vtáci svoj spev snujú,

do taktu si vyspevujú,

princezné a králi ver,

rozsievajú iba mier.

Rozprávočky každá iná,

v nich víťazí dobrá víla,

vyberieš si, ktorú chceš,

mamke ráno rozpovieš.

Nech vie, kde si v noci lietal,

svoje túhy do snov vplietal,

kde pesničky z rozprávky

večne znejú do diaľky.

PAPÁM, PRSKÁM,

Papám, prskám, neviem hrýzť,

zuby do úst nechcú prísť!

Miesto cumľa, pchám si ruky,

čo mi robí, zlosť aj muky.

Ale keď raz zuby budú,

nebudem si pýtať dudu,

ale poviem, papu, ham,

maminečka, tú si dám.

Prezradím ti jednu vec.

Začnem si už ťapkať dnes,

každý deň sa niečo nové,

budem učiť ako v škole.

Tebe mamka pre radosť,

stále som tvoj vzácny hosť,

ktorý prišiel z inej zeme,

pre lásku a potešenie.

PRE TEBA, MAMIČKA

Pre teba, mamička,

som krásna hviezdička,

čo svieti za noci

vo vesmírnej moci.

Pre teba, ocko, zas,

som ako Slnka jas,

čo teplom zohreje

vždy tvoje nádeje.

Dlhá cesta viedla sem,

na prekrásnu rodnú zem,

teraz som tu, vysnívaný,

vami dvoma milovaný.

Vy ste dvaja, ja tretí,

čas nám rýchlo uletí,

budeme sa spolu smiať,

potom učiť a sa hrať.

Ešte som len malý vtáčik,

čo má krikľavý zobáčik,

za chvíľočku budem chcieť,

štebotať a piesne pliesť.

Maličký sťa púčik som,

teraz rastiem, bije zvon,

naučím sa čo vy viete,

bude krásne žiť na svete...

Koniec ukážky

Bez predchádzajúceho písomného súhlasu autora alebo vydavateľa, sa táto kniha ani jej časti nesmú rozmnožovať tlačou, fotokópiami, automatizovanými súbormi, alebo akýmkoľvek iným spôsobom.

Autorské práva: Mária Miadoková, jej dcéra Andrea Nemcová s dcérami Michaelou, Júliou, Luciou, ako aj ich deti.

MÁRIA MIADOKOVÁ

LUPIENKY ROZVIAL VIETOR

2. zbierka básní pre deti,

(básní 36)

Jazyková úprava: Marta GARAJOVÁ

Ilustrácie: Renáta PETRINCOVÁ-PAVLOVIČOVÁ

Technická spolupráca: Iveta ADAMCOVÁ

Elena PÚCHYOVÁ

Prvé vydanie r. 2014

Tvorba r. 2009

E-kniha

ISBN 978-80-971600-3-6

Vytvorenie elektronickej verzie Dibuk, s. r. o., 2014

Vytvorené prostredníctvom Publico.sk

Table of Contents

Titulná strana

TO JE ASI FANTÁZIA

NEŽNÁ DETSKÁ DUŠA

LUPIENKY ROZVIAL VIETOR

PRIŠLA VZÁCNA CHVÍĽA

POSTIEĽKA

PAPÁM, PRSKÁM,

PRE TEBA, MAMIČKA

Tiráž